
Par MK rīkojuma projektu 25-TA-2896 
“Par paredzētās darbības "Vēja elektrostaciju parka "K2 Ventum" būvniecība Dienvidkurzemes novada Sakas pagastā un elektropārvades pieslēguma izveide Dienvidkurzemes novada Sakas pagastā un Kuldīgas novada Alsungas pagastā" akceptu” (turpmāk – “Rīkojuma projekts”)


Rīkojuma projekts paredz akceptēt “Vēja elektrostaciju parka "K2 Ventum" būvniecību Dienvidkurzemes novada Sakas pagastā un elektropārvades pieslēguma izveidi Dienvidkurzemes novada Sakas pagastā un Kuldīgas novada Alsungas pagastā" (turpmāk – “Paredzētā darbība”). 
Paredzētā darbība ietver 46 vēja turbīnu 250 m augstumā būvniecību Baltijas jūras un Rīgas līča piekrastes aizsargjoslā, priežu mežā, teritorijā, kas atrodas tieši blakus iecienītajam kūrortam Pāvilosta, šaurā joslā starp Ziemupes dabas liegumu un Grīņu dabas rezervātu. Lai stādītos priekšā ieceres mērogu, var minēt, ka Pēterbaznīcas torņa augstums ir 123 metri, bet Zaķusalas televīzijas torņa betona daļas augstums ir tikai 200 m. Bet tam paredzēta 27 km garas augstsprieguma līnijas izbūve, pievedceļi katrai vēja turbīnai un katras vēja turbīnas izbūves laukums, šim nolūkam izcērtot mežu līdz 89 ha apjomā.
Rīkojuma projekta apstiprināšana nav pieļaujama ne tikai tāpēc, ka tas ignorē plašos sabiedrības protestus un vietējās pašvaldības iebildumus un draud iznīcināt Pāvilostas kā tūrisma centra attīstību, bet arī tāpēc, ka tas ir pretrunā vairākām konkrētām tiesību aktu normām, un proti.
Neatbilstība teritorijas plānojumam.
1. Iecerētā vēja parka teritorijā piemērojami Pāvilostas novada teritorijas plānojuma 2012. – 2024.gadam Teritorijas izmantošanas un apbūves noteikumi (turpmāk – “TIAN”). TIAN 303. punktā ir noteikts: “Vēja elektrostaciju ar maksimālo jaudu vairāk kā 20 kilovati plānošana un būvniecība, kā arī esošo izmantošana atļauta tikai teritorijas plānojuma grafiskās daļas noteiktajās vietās Lauku zemēs ar indeksiem LR – 5 un LR – 9.” Iecerētais vēja parks neatrodas zemēs ar indeksiem LR – 5 un LR – 9, līdz ar to tā būvniecības iecere neatbilst TIAN.
1. Attīstītājs ietekmes uz vidi novērtējuma ziņojumā (turpmāk – “IVN ziņojums”) atzīst, ka Paredzētā darbība neatbilst TIAN, bet norāda, ka būvniecību pieļaujot šādas jaunākas un speciālas tiesību normas: (i) Enerģētiskās drošības un neatkarības veicināšanai nepieciešamās atvieglotās energoapgādes būvju būvniecības kārtības likuma (turpmāk – “Atvieglotās kārtības likums”) 4.pants, un (ii) Ministru kabineta 30.04.2013. noteikumu Nr.240 Vispārīgie teritorijas plānošanas, izmantošanas un apbūves noteikumi (turpmāk – “MKN 240”) 161.punkts (skat. IVN ziņojuma 67., 68.lpp). Šāda interpretācija ir aplama.
1. Pirmkārt, MKN 240 spēkā esošā redakcija pieņemta tikai ar 2024. gada 12. novembra grozījumiem. Līdz šo grozījumu pieņemšanai pastāvēja noteikumu 53.5 apakšpunkts, kas noteica, ka vēja elektrostaciju (turpmāk – “VES”) būvniecība atļauta tikai īpaši iezīmētās zonās (tieši tā, kā paredzēts TIAN). Citos gadījumos VES būvniecība bija iespējama, tikai grozot zemes atļauto izmantošanas veidu (parasti ar lokālplānojumu). MKN 240 2024. gada 12. novembra grozījumu anotācijā (https://tapportals.mk.gov.lv/annotation/216dea38-f735-451a-b171-706a0ce521f8) nepārprotami norādīts, ka “jaunais regulējums neattiecas uz tiem teritorijas plānojumiem, kas ir apstiprināti līdz šī Grozījumu projekta apstiprināšanai Ministru kabinetā”. Tātad MKN 240 2024. gada 12. novembra grozījumi neietekmēja TIAN.
1. Otrkārt, MKN 240 162.punktā ir noteikts: “Teritorijas plānojumā vai lokālplānojumā var noteikt teritorijas, kurās vēja elektrostaciju būvniecība ir aizliegta.” Tātad pašvaldību tiesības regulēt, kurās teritorijās VES būvniecība ir aizliegta, tika saglabātas, neskatoties uz Atvieglotās kārtības likuma un MKN 240 grozījumu pieņemšanu. Tas ir loģiski, jo pretēja interpretācija būtu pretrunā Satversmē paredzētajam demokrātiskas valsts iekārtas principam, Pašvaldību likuma 4.panta pirmās daļas 15.punktā noteiktajai pašvaldības autonomajai funkcijai – saskaņā ar pašvaldības teritorijas plānojumu noteikt zemes izmantošanu un apbūvi, kā arī Teritorijas attīstības plānošanas likuma 5.panta pirmās daļas 3.punktā noteiktajām pašvaldību tiesībām.
1. TIAN 303.punktā noteiktais ierobežojums vienlaicīgi ir atļauja būvēt VES konkrētās teritorijās un aizliegums to darīt citās teritorijās MKN 240 162.punkta izpratnē. Nav juridiskas nozīmes, ka šāds aizliegums gramatiski nav izteikts kā aizliegums, jo līdz MKN 240 2024. gada 12. novembra grozījumiem darbojās princips, ka VES realizācija ir atļauta tikai tur, kur ir noteikti atļauta. Kā jau minēts, grozījumi neattiecās uz teritorijas plānojumiem, kas apstiprināti iepriekš. Šobrīd tiek izstrādāts Dienvidkurzemes novada (turpmāk – “DKN”) jaunais teritorijas plānojums un tajā aizliegums tiks izteikts pašreizējam regulējumam atbilstošā gramatiskā formā.
1. Treškārt, arī Atvieglotās kārtības likuma 4.pants neatceļ pašvaldību tiesības ar teritorijas plānojumu noteikt teritorijas, kurās VES būvniecība nav pieļaujama. Likuma 14.panta pirmās daļas 3.punkts pieļauj neievērot teritorijas plānojumu tikai gadījumos, ja attiecīgajai iecerei piešķirts nacionālo interešu objekta (turpmāk – “NIO”) statuss. Šajā gadījumā Paredzētajai darbībai NIO statuss nav noteikts. Ja Atvieglotās kārtības likuma 4.pants pats par sevi dotu tiesības neievērot teritorijas plānojumu, tad likumdevējs nebūtu paredzējis nedz Atvieglotās kārtības likumā NIO statusa piešķiršanas iespēju un 14.panta pirmās daļas 3.punktu, nedz MKN 240 162.punktu, jo tiem gluži vienkārši nebūtu nekādas jēgas.
1. Ceturtkārt, pats attīstītājs ļoti labi apzinās, ka Paredzētā darbība ir pretrunā TIAN un tiesību aktiem, jo 2024.gada vasarā vērsās DKN ar iesniegumu par lokāplānojuma procesa uzsākšanu, lai attiecīgajās teritorijās atļautu VES būvniecību. Ja Atvieglotās kārtības likuma 4.pants jau atļāva VES būvniecību, tad kāpēc gan būtu jātērē laiks un līdzekļi lokāplānojuma izstrādei? DKN Teritorijas attīstības komiteja 15.08.2024. sēdē atteicās uzsākt lokāplānojuma procesu (sk. protokola Nr.8 paragrāfs 5, atrodams https://www.dkn.lv/lv/komiteju-darba-kartiba-protokoli-un-audioieraksti/2025-gads/julijs). Tas pierāda, ka attīstītājs IVN ziņojumā apzināti iekļāvis nepareizu tiesību normu interpretāciju, cenšoties maldināt gan kompetentās iestādes, gan sabiedrību, un tādējādi apiet likumā noteiktos ierobežojumus.
Neatbilstība ilgtspējīgas attīstības stratēģijai.
1. DKN ilgtspējīgas attīstības stratēģijā līdz 2035.gadam ir norādītas teritorijas, kurās paredzēta VES attīstīšana, sauktas par “teritoriju ar augstu potenciālu vēja elektroenerģijas ražošanai”. Tas nozīmē, ka DNK pašvaldība kopumā pozitīvi attiecas pret vēja enerģijas ražošanu un rīkojas atbilstoši valsts noteiktajiem stratēģiskajiem mērķiem, un pat ir izvērtējusi un norādījusi konkrētas teritorijas, kur šāda ražošana būtu izvietojama. Tāpēc Paredzētās darbības akceptēšana, pilnībā ignorējot pašvaldības tiesības regulēt savas teritorijas attīstītību, tikai tāpēc, ka sagadījies, ka Paredzētās darbības attīstītāja īpašniekiem pieder attiecīgās mežu platības, ir pretējs gan administratīvā procesa samērīguma principam, gan rada satversmības jautājumus.
1. Jāpiezīmē, ka IVN ziņojumā netiek noliegts, ka iecerētais vēja parks  teritorijās, kurās atļauta vēja elektrostaciju plānošana un būvniecība, neietilpst. Taču tālāk seko pilnīgi patvaļīga interpretācija pēc šādas loģikas: (i) stratēģijā nav “teritoriju ar augstu potenciālu vēja elektroenerģijas ražošanai” definīcijas; (ii) šīs teritorijas noteiktas pēc šādiem kritērijiem: (a) vēja pieejamība, (b) maza apdzīvotība, (c) tuvums elektropārvades līnijām; (iii) iecerētā vēja parka teritorija atbilstot pirmajiem diviem kritērijiem, bet neatbilstība trešajam kritērijam (bez jebkādiem argumentiem) neesot būtiska. Kā atrašanās tieši blakus Pāvilostas pilsētai var atbilst mazas apdzīvotības kritērijam, atsaucoties uz visa DKN vidējo apdzīvotības rādītāju? Kā nepieciešamību izbūvēt 27 km garu augstsprieguma līniju nosaukt par nebūtisku, kad ilgtspējīgas attīstības stratēģijā paredzētās vietas atrodas daudz tuvāk jau esošajām elektrolīnijām? Šie piemēri lieliski ilustrē Ziņojuma kopējo ticamību un “objektivitāti”.
Neatbilstība Aizsargjoslu likumam.
1. Paredzētā darbība atrodas Baltijas jūras un Rīgas līča piekrastes aizsargjoslā. Aizsargjoslu likuma 6.panta pirmajā daļā noteikts, ka “Baltijas jūras un Rīgas līča piekrastes aizsargjosla izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu un aizsardzību, to līdzsvarotu un ilgstošu izmantošanu.” 
1. Aizsargjoslu likuma 36.panta pirmās daļas 2.punktā visā Baltijas jūras un Rīgas līča piekrastes aizsargjoslā (t.i. gan krasta kāpu aizsargjoslā (300 m), gan ierobežotas saimnieciskās darbības joslā (5 km) ir noteikti šādi ierobežojumi: “ārpus pilsētām un ciemiem uz katra zemes īpašuma atļauts izvietot vienu viensētu ar palīgēkām, viesnīcu un tai līdzīga lietojuma ēku, tūrismam nepieciešamo skatu torni, šajā pantā minēto infrastruktūras vai inženierkomunikāciju būvi atbilstoši vietējās pašvaldības teritorijas plānojumam. Sadalot zemes gabalu vairākos zemes gabalos, katra zemes gabala platība nedrīkst būt mazāka par trim hektāriem, izņemot gadījumus, kad atdalāmais zemes gabals ir nepieciešams šajā pantā minētās infrastruktūras vai inženierkomunikāciju būvniecībai vai uzturēšanai un tā apbūves nosacījumus paredz vietējās pašvaldības teritorijas plānojumā”.
1. VES nav starp Aizsargjoslu likuma 36.pantā norādītajām “infrastruktūras vai inženierkomunikāciju būvēm”. Līdz ar to VES būvniecība Baltijas jūras un Rīgas līča piekrastes aizsargjoslā, tajā skaitā 5 km ierobežotas saimnieciskās darbības joslā, ir nepārprotami aizliegta ar likumu. Ziņojumā tiek apgalvots, ka Aizsargjoslu likuma normas neesot  jāpiemēro, jo tās esot pretrunā jaunākam normatīvajam aktam –  Atvieglotās kārtības likumam. Šāds apgalvojums ir aplams. 
1. Pirmkārt, Aizsargjoslu likuma normas attiecas uz noteiktām teritorijām ar īpašu regulējumu un tā mērķis ir aizsargāt noteiktas teritorijas vai objektus no nelabvēlīgas iedarbības, savukārt, Atvieglotās kārtības likums attiecas uz lauksaimniecības un meža zemēm vispārīgi. Tāpēc Aizsargjoslu likuma normas ir uzskatāmas par speciālajām normām un tām ir augstāks spēks par Atvieglotās kārtības likuma vispārīgajām normām, kaut arī tās ir jaunākas.
1. Otrkārt, pirms Atvieglotās kārtības likuma pieņemšanas VES būvniecība lauksaimniecības un meža zemēs bija vispārīgi aizliegta un, lai to atļautu, vienmēr bija jāīsteno lokāplānojuma process un zemes transformācija . Tāpēc Atvieglotās kārtības likuma pieņemšanas mērķis bija atcelt nepieciešamību vienmēr mainīt lauksaimniecības un meža zemju atļautās izmantošanas veidus, nevis atcelt aizsargjoslu darbību.
1. Treškārt, ja piekristu šādai interpretācijai VES būvniecība būtu atļauta ne tikai 5 km ierobežotas saimnieciskās darbības joslā, bet arī 300 m platajā krasta kāpu aizsargjoslā, jo Aizsargjoslu likuma 36.panta pirmās daļas 2.punkts attiecas uz visu Baltijas jūras un Rīgas līča piekrastes aizsargjoslu un nediferencē starp 5 km ierobežotas saimnieciskās darbības joslu un 300 m krasta kāpu aizsargjoslu. Tāpat nebūtu jāievēro arī citas Aizsargjoslu likumā noteiktās aizsargjoslas, piemēram, attālumi līdz autoceļiem, attālumi līdz elektropārvades līnijām, u.t.t., jo no juridiskā viedokļa visas Aizsargjoslu likumā paredzētās aizsargjoslas ir vienlīdzīgas.
1. Ceturtkārt, bez Aizsargjoslu likuma pastāv arī citi uz vides aizsardzību vērsti likumi, piemēram, Vides aizsardzības likums, likums Par īpaši aizsargājamām dabas teritorijām vai Gaujas nacionālā parka likums. Pēc šādas loģikas Atvieglotās kārtības likums kā jaunāks likums prevalētu arī par citiem šādiem likumiem, līdz ar to VES varētu būvēt arī dabas liegumos, Gaujas nacionālajā parkā un tamlīdzīgās īpaši aizsargājamās teritorijās.
1. Piektkārt, kopš Latvijas neatkarības atjaunošanas ir notikusi nenogurstoša cīņa, lai ierobežotu cilvēku saimniecisko darbību Baltijas jūras un Rīgas līča piekrastes aizsargjoslā, kas uzskatāma par nacionālo bagātību un ir sargājama un saglabājama nākamajām paaudzēm. Vairāk kā 30 gadus cilvēkiem ir ierobežotas tiesības piekrastes aizsargjoslā būvēt pat vasarnīcas un tūrisma objektus. Taču šobrīd notiek mēģinājums “ar vieglu roku” šīs no cilvēku iemantošanas sargātās zemes nodot smaga industriāla objekta būvniecībai – aptuveni 50 VES parkam augstumā, kas salīdzināms ar Rīgas televīzijas torni. Lai gan vēja spēka saražotā elektroenerģija tiek uzskatīta par videi draudzīgu, tā tāda ir tikai no CO2 izmešu viedokļa. Attiecībā uz piegulošo teritoriju šāda izmēra vēja parks ir ārkārtīgi agresīvs rūpniecisks objekts, kas var iznīcināt piekrasti kā pievilcīgu dzīves un atpūtas vidi.
Ziņojuma 4.redakcija nav nodota sabiedriskajai apspriešanai.
1. Sabiedriskā apspiešana tika organizēta IVN ziņojuma 3.redakcijai, kas datēta ar 2025.gada 20.jūniju. Savukārt, Enerģētikas un vides aģentūrai (turpmāk – “EVA”) iesniegta un EVA atzinums (turpmāk – “EVA atzinums”) sniegts par Ziņojuma 4.redakciju, kas datēta ar 12.augustu. Attiecīgi, sabiedriskā apspriešana par Ziņojuma 4.redakciju nav organizēta.
1. Par ietekmes uz vidi novērtējumu (turpmāk – “IVN likums”) 17.panta ceturtā daļa noteic, ka par ietekmes uz vidi novērtējuma ziņojumu rīkojama sabiedriskā apspriešanā. Lai gan tā paša panta septītā daļa paredz tiesības ziņojumu precizēt, ņemot vērā sabiedriskās apspriešanas rezultātus, pēc loģikas šī norma interpretējama tādējādi, ka ar precizējumiem var paredzēt kaitīgās darbības ierobežošanu (ņemot vērā sabiedriskajā apspriešanā izteiktos iebildumus).
1. Šajā gadījumā IVN ziņojuma 4.redakcijā vispār nav skaidri un atšķirami norādīts, kādas izmaiņas ir veiktas, salīdzinājumā ar 3.redakciju, kāds ir šo izmaiņu efekts uz kaitējumu videi un kādi sabiedriskajā apspriešanā izteiktos iebildumi ar šādām izmaiņām ir tieši ņemti vērā. Šī iemesla dēļ vien Ziņojuma 4.redakcija nevar tikt atzīta par precizējumu IVN likuma 17.panta septītās daļas izpratnē.
1. Turklāt, salīdzinot IVN ziņojuma 3.redakciju un 4.redakciju, ir konstatējams, ka pēc sabiedriskās apspriešanas ir pārstrukturēti paredzētās darbības risinājumi un alternatīvas, ņemot vērā saņemtos ieteikumus. IVN ziņojuma 4.redakcija nav saturiski identiska 3.redakcijai, jo tajā ir koriģēta paredzētās darbības telpiskā konfigurācija, tostarp pārbīdīti atsevišķi vēja elektrostaciju (VES) montāžas laukumi un pārplānoti pievedceļu posmi. Lai gan kopējās atmežošanas platības apjomi 3. un 4.redakcijā ir līdzīgi, tomēr konkrētās atmežojamās teritorijas telpiski atšķiras. Tas nozīmē, ka paredzētā darbība vairs neattiecas uz identiskām teritorijām, par kurām sabiedrība izteica viedokli IVN ziņojuma 3.redakcijas sabiedriskās apspriešanas laikā. Biotopu izvērtējums IVN procedūrā ir telpiski piesaistīts konkrētām paredzētās darbības vietām, kas norādītas ziņojuma 3.redakcijā. Ņemot vērā, ka IVN ziņojuma 4.redakcijā paredzētās darbības telpiskā konfigurācija ir mainīta, 3.redakcijā veikto biotopu izvērtējumu secinājumi automātiski nav attiecināmi uz jaunajām VES montāžas laukumu un infrastruktūras vietām, kam paredzēta atmežošana.. 
1. Līdz ar to ir pārkāpta IVN likuma 17. panta ceturtā daļa un Paredzētās darbības akceptēšana būtu prettiesiska un nepieļaujama.
Ziņojumā ietverta virkne tendenciozu vai nepatiesu faktu.
1. Papildus jau minētajam, IVN ziņojums ir izteikti tendenciozs un satur virkni nepatiesu faktu. Piemēram, ir norādīts, ka ņemti vērā sabiedriskajā apspriešanā izteiktie iebildumi. Taču kādi tieši iebildumi ņemti vērā un kā tas izpaudies, vispār nav norādīts. IVN ziņojuma 4. redakcijā nav nodrošināta sabiedriskās apspriešanas laikā saņemto iebildumu saturiska izvērtēšana un atspēkošana. Ziņojumā nav ietverta strukturēta sasaite starp konkrētiem sabiedrības iebildumiem, veiktajām izmaiņām IVN ziņojumā un gala secinājumiem par paredzētās darbības pieļaujamību. EVA atzinumā nav vērtējums vai sabiedrības iebildumi ir pienācīgi analizēti un ņemti vērā IVN ziņojuma gala redakcijā. Turklāt, absolūtais vairums iebildumu ir bijuši tādi, kas vispār nepieļauj Paredzētās darbības īstenošanu.  Šādos apstākļos nav iespējams apgalvot, ka iebildumi ir ņemti vērā.
1. IVN ziņojumā (410.lpp.) norādīts, ka Paredzētā darbība neietekmē apkārtējo īpašumu vērtību. Un kā pierādījums tam minēts, ka esot salīdzināti īpašumu pārdošanas sludinājumi un vērtības kritums neesot novērots. Nav jābūt ekspertam, lai saprastu, ka šāda pieeja ir vai nu galēji nolaidīga, vai tīši maldinoša. Lai kompetenti spriestu par ietekmi uz īpašumu vērtību, būtu jāpieaicina sertificēti eksperti ar nevainojamu reputāciju. Vadīšanās no sludinājumiem (tātad prasītā, nevis reāli maksātā cenas), turklāt situācijā, kad iecere nav plaši publiski zināma un nav ticības, vai tā tiks realizēta, citādi kā par nihilismu nav nosaucama. Tajā pat laikā IVN ziņojumā (411.lpp.) ir norādīts, ka, vadoties no ārvalstu pieredzes, vēja parku negatīvā ietekme uz īpašumu vērtību esot 3-6% robežās. Ņemot vērā īpašumu cenas Pāvilostā un tās apkārtnē, šāda negatīvā ietekme varētu būt mērāma miljonos. Taču IVN ziņojumā nekādi aprēķini nav veikti.
1. Tāpat IVN ziņojumā tendenciozi attēlota vēja parka ietekme uz ainavu. IVN ziņojumā ietvertās vizualizācijas ir veiktas no tendencozi izvēlētām vietā, un rakursiem, lai slēptu patieso ietekmi. Nav veiktas patiesībai atbilstošas vizuālizācijas no tādām tūrismam svarīgām vietām kā Pāvilostas promenāde, mols, pludmale, viesnīcu terases, Akmeņraga bāka, kā arī tādām iedzīvotājiem svarīgām vietām kā Brīvības iela, Pāvilostā esošajām daudzīvokļu un privātmājām, un Sakas upes kreisajā krastā uzsāktās  “Jaunās Pāvilostas” attīstības teritorijām, kas atrodas vistuvāk iecerētajam vēja parkam. Neskatoties uz sabiedriskās apspriešanas laikā izteiktajiem iebildumiem, un iesniegtajiem materiāliem, atkārtotu, padziļinātu un objektīvu pētījumu par vēja parka ietekmi uz ainavu attīstītājs nav veicis.  Lai gan tradicionāli IVN koncentrējas uz kaitējumu augiem un dzīvniekiem, apdzīvotu un tūrisma vietu tuvumā, ainaviskā ietekme ir viens no svarīgākajiem faktoriem. 
EVA nav izpildījusi savus pienākumus.
1. Likuma Par ietekmēs uz vidi novērtējumu 20.panta pirmā daļa noteic, ka “kompetentā institūcija izvērtē ziņojumu un sniedz par to atzinumu”. Likumā noteiktais pienākums “izvērtēt” ietver pienākumu to darīt neatkarīgi, objektīvi un sabiedrības interesēs, jo ziņojumu izstrādā attīstītājs un tas jau pats par sevi nozīmē interešu konfliktu. Līdz ar to kompetentā iestāde – šajā gadījumā EVA – ir vienīgā institūcija, kura pēc procedūras ir aicināta aizstāvēt sabiedrības intereses.
1. Diemžēl, no EVA ziņojuma ir redzams, ka tajā tikai nekritiski ir atkārtoti IVN ziņojumā paustie apgalvojumi. Tas vien, ka bez jebkādas analīzes ir palaisti garām tik būtiski pārkāpumi kā neatbilstība Aizsargjoslu likumam un teritorijas plānojumam, par EVA atzinuma zemo kvalitāti liecina uzskatāmi.
1. Tomēr no administratīvā procesa viedokļa EVA ziņojums ir tikai starplēmums, kas nav atsevišķi apstrīdams. Tāpēc viss slogs par IVN ziņojuma pamatotības pārbaudi pāriet uz galīgā administratīvā akta izdevēju – šajā gadījumā Ministru kabinetu. Ministru kabinets nevar atsaukties un paļauties uz EVA ziņojumu un izvairīties no pilnīga izdodamā administratīvā akta pamatotības pārbaudes un pamatošanas, un paļauties uz EVA ziņojumu.
Nav ņemti vērā pašvaldības iebildumi.
1. DKN pašvaldība 02.12.2026. vēstulē Nr. DKN/2025/4.8/3055-N Ministru prezidentei un Klimata un enerģētikas ministrijai (turpmāk – “KEM”) pauda iebildumus pret IVN ziņojumu un EAV atzinumu par neatbilstību teritorijas plānojumam un Aizsargjoslu likumam, un sabiedrības viedoklim, un lūdza neakceptēt paredzēto darbību. Ar Ministru prezidentes  rezolūciju KEM uzdots sniegt atbildi.
1. KEM 12.12.2025. vēstulē Nr. 1-13/327 sniegusi atbildi, kuru var rezumēt šādi: (i) KEM kompetencē neietilpst kontrolēt ieceres atbilstību  teritorijas plānojumam un Aizsargjoslu likumam; (ii) Paredzētās darbības akceptēšana vai neakceptēšana ietilpst Ministru kabineta kompetencē; (iii) Iecerētās darbības akceptēšana vai neakceptēšana nerada tiesības to uzsākt, to rada būvatļaujas izsniegšana un būvatļauju iespējams apstrīdēt. No tā var noprast, ka Rīkojuma projektam nav tiesiskas nozīmes.
1. Šādai interpretācijai nevar piekrist, jo iestādei, kas akceptē vai neakceptē Iecerētās darbību (šajā gadījumā Ministru kabinetam), ir pienākums izvērtēt Paredzētās darbības tiesiskumu un neakceptēt to, ja tā neatbilst tiesību aktiem. 
1. Tomēr būtiskākais šajā gadījumā ir fakts, ka akceptējot Iecerētās darbības tiesiskumu, tiktu ignorēti pašvaldības iebildumi un šāda rīcība būtu pretrunā demokrātiskas valsts iekārtas principam. Šajā sakarā ir svarīgi, ka DKN pašvaldība atbalsta atjaunīgās enerģijas ražošanu savā ilgtermiņa attīstības stratēģijā ir paredzējusi teritorijas, kurās ne tikai atļauta, bet arī vēlama vēja enerģijas ražošana. Tāpēc šādos apstākļos pašvaldības viedokļa ignorēšana ir jo īpaši nepieļaujama.
MK kompetences tvērums.
1. IVN likuma 22.panta otrā daļa noteic: “Attiecīgā valsts institūcija, pašvaldība vai cita likumā noteiktā institūcija, vispusīgi izvērtējusi ziņojumu, pašvaldības un sabiedrības viedokli un ievērojot kompetentās institūcijas atzinumu par ziņojumu, normatīvajos aktos noteiktajā kārtībā pieņem lēmumu par paredzētās darbības akceptēšanu vai neakceptēšanu.” Tātad lēmuma par Iecerētās darbības akceptēšanu vai neakceptēšanu nav automātisks, bet gan pieprasa vispusīgu (gan tiesiskuma, gan lietderības apsvērumu) izvērtējumu un lēmuma pamatojumu. Turklāt, kā jebkura administratīva akta gadījumā iestādei jābūt spējīgai to aizstāvēt administratīvajā tiesā
1. Atvieglotās kārtības likuma normas šādas iestādes lomā nostāda Ministru kabinetu, lai gan ir nepārprotams, ka administratīvo aktu izdošanai normāli nevajadzētu ietilpt valdības funkcijās. Tomēr juridiski, Ministru kabineta pienākumi izvērtēt, pamatot un aizstāvēt sava administratīvā akta tiesiskumu un pamatotību neatšķiras no jebkuras citas iestādes.
1. Apsvērumi par Paredzētas darbības un līdz ar to Rīkojuma projekta neatbilstību konkrētām tiesību normām ir aprakstīti augstāk un tas vien ir pamats Iecerētās darbības neakceptēšanai. Tomēr, vēlamies vērst uzmanību arī uz vairākiem vērtēšanas un lietderības apsvērumiem.
1. Pirmkārt, IVN likuma 22.panta otrā daļa paredz pienākumu izvērtēt pašvaldības viedokli. Šajā gadījumā pašvaldība ir proaktīvi vērsusies ar līgumu Iecerēto darbību neakceptēt. Tas nozīmē, ka būtu jāizvērtē, vai citos gadījumos pašvaldības rīkojas līdzīgi (vispārīga prakse), vai šis gadījums ir netipisks. Ja šis gadījums ir netipisks, tad nepieciešams īpaši pamato, kādu tik svarīgu valsts interešu dēļ, pašvaldības viedoklis tiek ignorēts.
1. Pašvaldības viedokļa neņemšana varētu būt pamatota, ja pašvaldība sabotētu visas atjaunīgās enerģijas ražošanas ieceres. Tomēr šajā gadījumā DKN pašvaldība ir paredzējusi plašas citas teritorijas atjaunīgās enerģijas ražošanas attīstītībai, vienlaicīgi  aizsargājot priekš sabiedrības un nākamajām paaudzēm unikālo Kurzemes piekrasti. 
1. Būtiski, ka jauno tehnoloģiju attīstības rezultātā (VES augstums 250 m un jauda 6,2-7 MW, t.i. trīs reizes augstāk un desmit reizes jaudīgāk kā Grobiņas vēja parkā) VES nav jāatrodas tiešā jūras tuvumā. Ja tā nebūtu, tad nepastāvētu neskaitāmas vēja parku ieceres dziļāk iekšzemē, tajā skaitā Latgalē, kas no jūras atrodas vairāk kā 100 km attālumā. Tāpēc pašvaldības viedokļa šajā gadījumā būtu ne tikai labai pārvaldības praksei neatbilstošs administratīvais process, bet arī prettiesisks process, ka rada arī satversmības jautājumus. 
1. Otrkārt, IVN likuma 22.panta otrā daļa paredz pienākumu izvērtēt sabiedrības viedokli. Šajā gadījumā ir notikuši visvērienīgākie protesti, par ko iespējams pārliecināties https://pretvejs.lv/pikets-pret-k2ventum-pavilosta/ . Ja pat šādā gadījumā sabiedriskās apspriešanas rezultāti netiek ņemti vērā, tad jāuzdod jautājums, vai sabiedrības līdzdalības institūts Latvijā darbojas vispār. Un tas atkal pārvērš šo jautājumu no atbilstības labai pārvaldības praksei uz atbilstību tiesiskumam.
1. Visbeidzot, jānorāda, ka Latvijā kopumā ir iecerēti 85 vēja parku projekti ar kopējo jaudu 20,9 GW. Salīdzinājumam, Daugavas HES kaskādes jautā ir 1,5 GW. https://pretvejs.lv/aktualie-ves-ivn/. Šis apstāklis arī ir jāņem vērā un nav pieļaujama nekritiska jebkuras ieceres akceptēšana tikai tāpēc, ka tā uzsākta agrāk. Ir jāņem vērā arī kaitējums, ko tas norada Kurzemes piekrastei un Pāvilostai, kas ir viena no retām reģionālajam mazpilsētām, kuras ir spējušas atrast savu attīstības nišu. Pārvēršot to vēja elektroenerģijas rūpnīcā, reģionā kā tūrisma un kūrorta attīstība tiks iznicināta. Tāpēc ir jāvērtē, vai vēja enerģijas ražošanu nevar attīstīt, neiznīcinot citas nozares. Atbilde ir viennozīmīga – Latvijā ir daudzas citas teritorijas, kur tas ir iespējams. 
Ņemot vērā minēto, lūdzam Ministru kabinetu neakceptēt Paredzēto darbību "Vēja elektrostaciju parka "K2 Ventum" būvniecība Dienvidkurzemes novada Sakas pagastā un elektropārvades pieslēguma izveide Dienvidkurzemes novada Sakas pagastā un Kuldīgas novada Alsungas pagastā”.

